**Java** je objektovo orientovaný programovací jazyk.

Je vyvíjaný spoločnosťou Oracle. Jeho syntax vychádza z jazykov C a C++. Zdrojové programy sa nekompilujú do strojového kódu, ale do medzistupňa, tzv. „byte-code", ktorý nie je závislý od konkrétnej platformy. Tento byte-code neskôr vykonáva a spracováva interpreter, Java Virtual Machine.

Existuje viac balíkov jazyka Java:

* Java ME (Micro Edition) – pre mobilné telefóny a malé zariadenia
* Java SE (Standard Edition) – typická inštalácia Javy pre domáce počítače
* Jakarta EE, pôvodne Java EE (Enterprise Edition) – používaná v enterprise sektore
* Java Card – pre implementáciu do inteligentných čipových kariet (ako napr. SIM karta do mobilného telefónu)
* niektoré ďalšie, používané na špecifické úlohy

Uplatnenie programovacích jazykov za rok 2016.

História
--------

V roku 1991 spoločnosť Sun Microsystems odštartovala tvz. Green project, ktorého cieľom malo byť vytvorenie programovacieho jazyka pre spotrebnú elektroniku. James Gosling ako jeden z hlavných inžinierov tak vytvoril jazyk Oak, ktorý vychádzal zo syntaxe C a C++.

Oak ako programovací jazyk spĺňal podmienku, aby bolo možné program napísať, skompilovať a spustiť na rôznych platformách bez opätovnej rekompilácie, ktorá bola potrebná v prípade jazyka C/C++. Počas vývoja jazyka sa objavil drobný problém s názvom, kedy členovia tímu zistili, že programovací jazyk Oak už existuje a preto sa zvolilo náhradné meno, ktoré svet pozná dodnes – Java.

I keď bola Java pôvodne vyvíjaná s cieľom použitia v spotrebnej elektronike, v ktorej Sun videl obrovský potenciál, jej cesta sa celkom nečakane obrátila na web. V dobe rozmachu Internetu boli stránky viac–menej statické a dynamika bola riešená zložitým spôsobom cez CGI skripty vykonávajúce sa na strane servera.

Keďže vývojári webových stránok požadovali možnosť vyššej interaktivity, Gosling so svojím tímom jazyk upravil tak, aby mohol bežať v prostredí webového prehliadača a zabezpečoval potrebnú a požadovanú interaktivitu. Tak vznikli applety, ktoré boli základom ďalšieho úspechu Javy.

Od roku 1995, kedy bola Java oficiálne predstavená, prekonala niekoľko vývojových štádií. Postupne sa prepracovala z klientskej strany na serverovú a jej robustná architektúra si vyslúžila dôveru aj v oblasti bankovníctva a finančníctva. Dnes je možné ju nájsť nielen vo firemnej sfére, ale aj v mobilných telefónoch či komunikačných moduloch.

13. novembra 2006 Sun Microsystems uvoľnil veľkú časť zdrojového kódu Javy pod GNU General Public License (GPLv2). 8. mája 2007 uvoľnil zvyšnú časť kódov, ku ktorým mal na to práva. Reimplementácia zvyšných častí pokračuje.

20. septembra 2022 vyšla verzia 19. Priniesla 7 nových vlastností.

Príklad
-------

```
/\*\*
 \* názov verejnej triedy sa musí zhodovať s názvom súboru a môže byť v súbore vždy len jedna
 \* (môže však obsahovať vnorené triedy)
 \*/
public class HelloWorld {
 public static void main(String[] args) {
 System.out.println("Hello world!");
 }
}

```

po preložení programu príkazom javac HelloWorld.java (je potrebné mať nainštalované vývojové prostredie – *Java Development Kit*, JDK) získame HelloWorld.class, binárny súbor s bajtkódom, ktorý spustíme príkazom java HelloWorld (je potrebné mať nainštalované behové prostredie – *Java Runtime Environment*, JRE).

```
public class StringDemo {
 public static void main(String[] args) {
 String retazec1 = "toto je textovy retazec";
 String retazec2 = "TOTO JE TEXTOVY RETAZEC";
 int x;
 x = retazec1.compareTo(retazec2);
 if (x == 0) {
 System.out.println("Retazce su rovnake");
 } else {
 System.out.println("Retazce nie su rovnake");
 }
 }
}

```

Tento program v jazyku Java demonštruje prácu s textovými reťazcami. Je tvorený triedou StringDemo a obsahuje metódu main, kde sú definované dva textové reťazce a tie sú následne porovnané. Program vypíše, či sú reťazce zhodné, alebo nie.

Využitie
--------

Java patrí k najrozšírenejším a najpoužívanejším programovacím jazykom. Tiež úplne dominuje na platforme Android, kde sa však začína rozširovať nový jazyk, Kotlin.

Referencie
----------

1. ↑  Java. In:  *Encyclopædia Britannica* [online]. Encyclopædia Britannica, [cit. 2022-09-24]. Dostupné online.
2. ↑  FALTÝNEK, Lukáš. Java – dnes při šálku dobré kávy. *LinuxEXPRES* (Praha: CCB), 2007-04-26. Dostupné online [cit. 2022-09-24]. ISSN 1801-3996.
3. ↑   *JDK 19* [online]. openjdk.org, [cit. 2022-09-24]. Dostupné online.
4. ↑  KRILL, Paul. *JDK 19: The new features in Java 19* [online]. infoworld.com, 2022-09-20, [cit. 2022-09-24]. Dostupné online.

Pozri aj
--------

* Java applet

Iné projekty
------------

Commons
* Spolupracuj na Commons Commons ponúka multimediálne súbory na tému **Java (programovací jazyk)**

Externé odkazy
--------------

* Oficiálna stránka jazyka Java na webe spoločnosti Oracle (po anglicky)
* OpenJDK – open source implementácia Java Platform, Standard Edition (Java SE) (po anglicky)

  


| * z
* d
* u
Významné programovacie jazyky |
| --- |
| 
* Ada
* ALGOL
* APL
* AWK
* BASIC
* C
* C++
* C#
* COBOL
* D
* Eiffel
* Erlang
* F#
* Forth
* Fortran
* Go
* Haskell
* IDL
* Java
* JavaScript
* JSI
* Kotlin
* Lisp
* Logo
* Lua
* ML
* Objective-C
* Object Pascal (Delphi)
* Pascal
* Perl
* PHP
* PL/I
* PL/M
* PL/SQL
* Prolog
* Python
* R
* Ruby
* Rust
* SAS
* Scratch
* sh
* Scheme
* Simula
* Smalltalk
* SQL
* Swift
* Visual Basic

 |